Med en udslået paraply over hovedet forsøger Kamilla Vinter Hoffmann at låse døren op til sit nye hotel. - Jeg har lige lidt problemer med at åbne døren her, men det er også helt nyt for mig, siger den nybagte hotelejer med et smil. Den 1. januar i år overtog Kamilla Vinter Hofmann Hotelpension Aahøj i Sæby og omdøbte det i samme ombæring til blot at hedde Hotel Aahøj. Kamilla Vinter Hoffmann har en fortid i både restaurations- og hotelbranchen, så da det gamle hotel blev sat til salg, slog hun til. - Jeg har altid været helt forelsket i det her sted. Jeg tror simpelthen kun, at det er grund af lige det sted her, jeg turde kaste mig ud i det, siger Kamilla Vinter Hoffmann, da hun er nået indenfor på Hotel Aahøj i Sæby. Faldt for de små detaljer Den gamle bygning rummer 571 kvadratmeter og er opført i 1895. Det er senest blevet ombygget i 1988, og der har været drevet pension fra stedet siden 1908. Det er de mange små detaljer, der fik Kamilla Vinter Hoffmann til at falde for hotellet -  for eksempel at man kan låne støvler i receptionen. - Så kan gæsterne tage et sæt støvler på og gå til stranden eller ned til åen, hvor der er lidt sjappet, siger hun og tager fat i et par lange, grønne gummistøvler. Indretningen er præget af et antikt design, og det falder lige i Kamilla Vinter Hoffmanns smag. - Man kan vel godt forstå, at man forelsker sig i sådan et sted med så mange smukke ting, siger Kamilla Vinter Hoffmann, da hun står ved et palævindue med farvede ruder. - Jeg er helt tosset med det vindue her. Frygter ikke fremtiden I dag har hotellet ni værelser, men Kamilla Vinter Hoffmann har planer om at udvide med endnu et værelse. Derudover planlægger hun at gøre hotellet til et konferencehotel. - Det kunne være så fedt at holde konferencer her, og gerne med nogle firmaer, der fast benytter Aahøj og kommer igen og igen. Det tror jeg virkelig på, siger hun. Selvom de sidste tre år har været hårde for hotelbranchen, så frygter hun ikke for hotellets fremtid. -For mig handler det om, at det rigtige projekt er der. Og når det er der, så tror jeg på, at der  også er gæster til det - også selv om verdenssituationen er som den er lige nu, slutter Kamilla Vinter Hoffmann.

Opsummering:
De seneste år med corona, krigen i Ukraine og inflation har været hårde år for hotelbranchen. Alligevel tøvede Kamilla Vinter Hoffmann ikke med at købe et hotel.